
Kiskunhalasi Baromfifeldolgozó Zrt. termékeivel, csomagolástechnológiájával kapcsolatos vevői elégedettségi- és polcfelmérés, valamint új csomagológépeinek beszerzésével kapcsolatos gazdaságossági számítások, különös tekintettel PI-re, IRR-re, PB-re és az NPV-re

Tudományos dolgozati témám kiválasztása során nagy befolyással volt rám az, hogy a tanulmányaim idején megszerzett ismereteket hasznosítani tudjam, emellett az is, hogy édesanyám a Kiskunhalasi Baromfifeldolgozó Zrt.-nél dolgozik, így értesülni tudtam, arról, hogy a vállalat, a tálcazáró, valamint a mélyhúzó vákuumos gépeinek cseréjét tervezi.
A primer kutatásomhoz egy magyar és egy angol nyelvű kérdőívet állítottam össze, amit a vállalat összes vevőjéhez sikerült elküldeni e-mailben. A 20 kiküldött kérdőívből 18 darab érkezett vissza, melyből mindet kiértékelhetőnek találtam. Az értékeléshez az SPSS programot használtam.
A polcfelmérés elvégzésére még a szakmai gyakorlatom megkezdése előtt sort kerítettem, melyben segítséget nyújtott Kósa Tamás a vállalat kereskedelmi igazgató-helyettese. E felmérés során Szeged nagyobb üzleteit jártuk végig és lejegyzeteltük, hogy a vállalat csomagolásai miben térnek el a húspiacon lévő cégekétől. 
Az előzetes ismereteimre alapoztam a dolgozat elején felállított hipotéziseimet. A felmérésem során a következő feltevéseim bizonyosodtak be: a vevők legalább 90%-a elégedett a termékekkel, illetve az, hogy a többségük a vállalat által nyújtott jó ár/érték arány miatt választotta beszállítójának a céget. Az a hipotézisem is bebizonyosodott, hogy a tálcazáró gépek a hasznos élettartamuk lejárta után térülnek meg. Továbbá megcáfolódtak azon feltevéseim, miszerint a vevők kevesebb, mint a fele igényli a védőgázos csomagolást, valamint, hogy a sima mélyhúzó vákuumos gépek hamarabb térülnek meg, mint a védőgázzal ellátottak.
Végül, de nem utolsó sorban értékeltem a beruházási javaslatokat, mely során a Multivac T700-s és a Sealpac A6-s tálcazáró gépek megvásárlásának elvetését ajánlom, mert egyik forgatókönyv esetében sem tudják az elfogadási küszöböt elérni egyik mutatónál sem. A vákuumos mélyhúzó gépek közül, pedig a Multivac R225-s gép védőgázos kivitelének megvásárlását javaslom, mert a Sealpac RE25-s géphez képest az összes döntési kritériumot jobban teljesíti.



